รัฐบาลไทย-ข่าวทำเนียบรัฐบาล-ผลการประชุมคณะกรรมการเตรียมการโครงการจิตอาสาเพื่อการพัฒนาลำน้ำกับชีวิต ฯ ครั้งที่ 3/2561
วันพฤหัสบดีที่ 28 มิถุนายน 2561
ผลการประชุมคณะกรรมการเตรียมการโครงการจิตอาสาเพื่อการพัฒนาลําน้ํากับชีวิต ฯ ครั้งที่ 3/2561
รัฐบาลเตรียมเปิดโครงการจิตอาสาเพื่อการพัฒนาลําน้ํากับชีวิต บนวิถีแห่งความพอเพียง เพื่อประโยชน์และความสุขของประชาชน ในวันจันทร์ที่ 16 กรกฎาคม 2561 ณ ทําเนียบรัฐบาล
วันนี้ (28 มิ.ย.61) เวลา 13.30 น. ณ ห้องประชุม 109 ชั้น 1 ตึกสํานักงานปลัดสํานักนายกรัฐมนตรี ทําเนียบรัฐบาล นายสุวพันธุ์ ตันยุวรรธนะ รัฐมนตรีประจําสํานักนายกรัฐมนตรี เป็นประธานการประชุม คณะกรรมการเตรียมการโครงการจิตอาสาเพื่อการพัฒนาลําน้ํากับชีวิต บนวิถีแห่งความพอเพียง เพื่อประโยชน์และความสุขของประชาชน ครั้งที่ 3/2561 ร่วมกับหน่วยงานที่เกี่ยวข้อง ซึ่งผลการประชุมสรุปสาระสําคัญ ดังนี้
ที่ประชุมรับทราบตามที่นายกรัฐมนตรีเห็นชอบกําหนดพิธีเปิดโครงการจิตอาสาเพื่อการพัฒนาลําน้ํากับชีวิต บนวิถีแห่งความพอเพียง เพื่อประโยชน์และความสุขของประชาชน ในวันจันทร์ที่ 16 กรกฎาคม 2561 เวลา 08.00 – 11. 30 น. ณ ตึกสันติไมตรี ทําเนียบรัฐบาล โดยนายกรัฐมนตรี จะเป็นประธานเปิดโครงการและปาฐกถาพิเศษ ผู้ร่วมงานประกอบด้วย ผู้ว่าราชการจังหวัดทุกจังหวัดหรือผู้แทน ส่วนราชการที่เกี่ยวข้อง นายกองค์การบริหารส่วนจังหวัดทุกแห่ง นายกเทศมนตรีหรือนายกองค์การบริหารส่วนตําบล 76 แห่ง กรรมการชุมชนต้นแบบ 76 แห่ง ๆ ละ 5 คน และองค์กรภาคเอกชน รวมประมาณ 750 คน
นอกจากนี้จะมีการจัดนิทรรศการผลงานด้านการพัฒนาลําน้ํา และนวัตกรรมการแปรรูปผักตบชวาของหน่วยงานและองค์ปกครองส่วนท้องถิ่น เช่น สํานักงานทรัพยากรน้ําแห่งชาติ สํานักงานคณะกรรมการการอาชีวศึกษา สํานักงานคณะกรรมการวิจัยแห่งชาติ กรมชลประทาน อบจ.สมุทรสงคราม อบจ.อ่างทอง อบจ.นครปฐม อบจ.ศรีสะเกษ เทศบาลนครลําปาง เป็นต้น รวมทั้งจะมีการลงนามบันทึกข้อตกลงร่วมกันดําเนินโครงการ (MOU) 22 หน่วยงาน
อย่างไรก็ตาม รัฐมนตรีประจําสํานักนายกรัฐมนตรี ได้กล่าวเพิ่มเติมว่า นายกรัฐมนตรีอยากเห็นประชาชนและทุกภาคส่วนเข้ามามีส่วนร่วมในการดูแลรักษาแม่น้ําลําคลองในชุมชนให้สะอาด สวยงาม เช่นเดียวกับในต่างประเทศที่มีการดูแลรักษาแม่น้ําลําคลองเป็นอย่างดี โดยมอบหมายให้สํานักงานปลัดสํานักนายกรัฐมนตรี และทุกหน่วยงานที่เกี่ยวข้องดําเนินการในเรื่องดังกล่าว รวมถึงการสร้างการรับรู้ให้กับประชาชนเพื่อนําไปสู่การปฏิบัติให้เกิดผลเป็นรูปธรรมอย่างแท้จริง และให้วิถีชีวิตริมน้ํากลับมาใสสะอาด สวยงามอีกครั้ง
ขณะเดียวกัน ที่ประชุมมีมติเห็นชอบร่างคําสั่งแต่งตั้งคณะกรรมการและคณะอนุกรรมการขับเคลื่อนโครงการจิตอาสาเพื่อการพัฒนาน้ํากับชีวิต บนวิถีแห่งความพอเพียง เพื่อประโยชน์และความสุขของประชาชน รวม 7 คณะ ดังนี้ 1) คณะกรรมการอํานวยการขับเคลื่อนโครงการฯ มีนายกรัฐมนตรี เป็นประธาน 2) คณะอนุกรรมการขับเคลื่อนโครงการฯ มีปลัดสํานักนายกรัฐมนตรีเป็นประธาน 3) คณะอนุกรรมการประชาสัมพันธ์และการสร้างการรับรู้ มีรัฐมนตรีประจําสํานักนายกรัฐมนตรี (นายกอบศักดิ์ ภูตระกูล) เป็นประธาน 4) คณะอนุกรรมการติดตามและประเมินผลโครงการ มีรัฐมนตรีประจําสํานักนายกรัฐมนตรี (นายสุวพันธุ์ ตันยุวธรรนะ) เป็นประธาน 5) คณะอนุกรรมการสนับสนุนนวัตกรรมเพื่อการพัฒนาชุมชน เลขาธิการคณะกรรมการวิจัยแห่งชาติ เป็นประธาน 6) คณะอนุกรรมการกลั่นกรองโครงการเพื่อรับการสนับสนุนงบประมาณการขับเคลื่อนการพัฒนาตามหลักเศรษฐกิจพอเพียง มีผู้ตรวจราชการสํานักนายกรัฐมนตรีหรือผู้ช่วยปลัดสํานักนายกรัฐมนตรี ที่ปลัดสํานักนายกรัฐมนตรีมอบหมาย เป็นประธาน และ 7) คณะอนุกรรมการขับเคลื่อนโครงการระดับจังหวัด มีผู้ว่าราชการจังหวัด เป็นประธาน
ทั้งนี้ มอบหมายให้ฝ่ายเลขานุการ (สํานักปลัดสํานักนายกรัฐมนตรี) ดําเนินการกราบเรียนนายกรัฐมนตรี เพื่อลงนามแต่งตั้งต่อไป
----------------------
กลุ่มประชาสัมพันธ์และเผยแพร่ สํานักนายกรัฐมนตรี